Lè nap konsidere evolisyon pratik sila pran nan sosyete ayisyèn nan, nou gen misyon nan atik sa kòmanse yon analiz[2] sou fenomèn sa nan sosyete ayisyèn nan. Lè nou ap gade foto kèk moun kap dekale po yo kap sikile sou rezo sosyal yo; lè nou ap gade kijan pwodui sa yo ap vann pa pil e pa pakèt sou mache ayisyen an; nou deside pou nou abòde problèm sa a (Le Nouvelliste, 2012, 2014, 2016a, 2016b) epi kèk program nan televizyon atire atansyon sosyete a sou fenomèn sa. Nan sans sa, nou ap trete problèm sa, tankou yon defi ki egziste anndan sosyete ayisyèn nan ant moun nwa ak milat[3] ki gen orijin nan lakolonizasyon an. Anmenmtan, nou konsidere ke kwasans pratik sila gen rapò ak defi pou yo konstwi yon modèl bote ki anbwase diferans ak/oswa divèsite san yo pa fè yon yerachizasyon abitrè ki baze sou koulè po a ak lòt karakteristik kòporèl.